
Dobkeverő szimulációja és vizsgálata diszkrét elem módszerrel

Az élelmiszeripari, vegyipari és gyógyszeripari technológiákban számos szemcsetechnológiai művelet (aprítás, keverés stb.) fordul elő. Ezek a műveletek energiaigényes műveletek, optimális végrehajtásukkal jelentős költségek takaríthatók meg. Az ilyen berendezésekben végzett fizikai mérések nehézkesek, mivel a mérő berendezés jelentősen befolyásolhatja a szemcsetömeg áramlási tulajdonságait. Ezért ilyen esetekben a számítógépes szimuláció jelentősen segítheti az áramlási folyamatok megismerését és megértését valamint hozzájárulhat a berendezésben lejátszódó folyamatok optimálásához és a megfelelő üzemeltetési paraméterek meghatározásához.
A hagyományos populációs mérlegegyenletek alkalmazásán kívül az áramló szemcsés rendszerek egy újszerű modellezését biztosítja a diszkrét elem módszer, amely a diszkrét részecskék mozgásának és kölcsönhatásainak leírásán alapul. A szemcsehalmazok áramlásának diszkrét elem szimulációjában a szilárd szemcsehalmaz minden szemcséjének az egyedi mozgása meghatározásra kerül. Az alkalmazott módszer figyelembe veszi a szemcsék egymás közötti ütközéseit továbbá a keverő berendezés belső falával és a keverőelemmel való ütközéseket is. A dolgozat célja a diszkrét elem módszer alapjainak bemutatása és egy gyakorlati problémán való alkalmazása. A dolgozatban bemutatásra kerülnek az elemi részecskék mozgását és kölcsönhatását (ütközések) leíró egyenletek. Az egyenleteket implementációja egy számítógépes programon keresztül valósul meg.
Az elkészített számítógépes program felhasználásával végzett szimulációs vizsgálatok célja egy dobkeverő berendezésben a szilárd részecskék áramlásának és keveredésének vizsgálata különböző műveleti paraméterek mellett, továbbá az eredmények vizualizációja. A szimulációs vizsgálatok során a részecskék keveredési sebességét vizsgáltam a keverő fordulatszáma, a részecskék közötti súrlódási tényező, illetve a részecske-fal közötti súrlódási tényező függvényében.



